Somalië-ontploffing: Denel-werkers se name bekendAlan Simpson (links) en Morné Lotter. Foto’s: Facebook Die werknemers van Denel wat Woensdag in ŉ selfmoordbomontploffing in Somalië dood is, se name is Donderdag bekend gemaak. Volgens Vuyelwa Qinga, woordvoerder van Denel, ŉ maatskappy wat verdedigingstoerusting vervaardig, is die oorledenes Morné Lotter (41) van Oudtshoorn en Alan Simpson (53) van Port Elizabeth. Qinga het gesê die oorledenes se naasbestaandes is in kennis gestel. Die res van die Suid-Afrikaners wat tans in Somalië is, is reeds na ŉ veilige gebied geneem. Maroela Media het Woensdag berig die twee Suid-Afrikaners was deel van die slagoffers ná ‘n bomaanval op die Verenigde Nasies se hoofkantoor in Mogadishu, hoofstad van Somalië. Na wat verneem word, is sewe van die oorledenes, Islamitiese aanvallers wat bande het met Al-Qaeda het. EWN het Donderdag berig 22 mense het glo in die aanval omgekom. Die VN het die aanval streng veroordeel en onderneem dat die organisasie nie sy werk in die onstabiele land gaan beëindig nie. Al Shabaab, wat aan Al-Qaeda verbind word, het aanspreeklikheid vir die selfmoordbom aanvaar. “Die VN, ŉ handelaar van dood en ŉ sataniese mag van die bose, het ŉ lang, roemlose geskiedenis dat hulle net armoede, afhanklikheid en ongeloof versprei,” het al Shabaab op sy Twitter-rekening, @HSMPRESS1, gesê.